

**Δελτίο Τύπου**

**Με επιτυχία πραγματοποιήθηκε η εκδήλωση με θέμα: «Γυναίκες που Ηγούνται | Σέρρες 2025 – Ιστορίες επιτυχίας και ευκαιρίες για το μέλλον»**

Το Σάββατο 20 Σεπτεμβρίου 2025, στο πλαίσιο της SEREXPO 2025, πραγματοποιήθηκε η ενημερωτική εκδήλωση με θέμα **«Γυναίκες που Ηγούνται | Σέρρες 2025 – Ιστορίες επιτυχίας και ευκαιρίες για το μέλλον»**, που διοργάνωσε το Επιμελητήριο Σερρών σε συνεργασία με το Εθνικό Επιμελητηριακό Δίκτυο Ελληνίδων Γυναικών Επιχειρηματιών (ΕΕΔΕΓΕ).

Στην εκδήλωση απηύθυναν χαιρετισμό ο Πρόεδρος του Επιμελητηρίου Σερρών, κ. **Αθανάσιος Μαλλιαράς**, το Μέλος του Δ.Σ. του Επιμελητηρίου Σερρών και Οικονομική Επόπτρια της ΕΕΔΕΓΕ, η κα **Ελένη Τσιαπάρα**, ο Πρόεδρος του Επιμελητηρίου Χαλκιδικής και Α’ Αντιπρόεδρος της ΚΕΕ, κ. **Γιάννης Κουφίδης**, ο Πρόεδρος του Επιμελητηρίου Ηρακλείου, κ. **Ευάγγελος Καρκανάκης**, καθώς και ο Αντιπεριφερειάρχης Σερρών, κ. **Παναγιώτης Σπυρόπουλος**.

Κεντρικές ομιλήτριες ήταν:

* **Μαριάνθη Μαλλιαρουδάκη**, Πρόεδρος ΕΕΔΕΓΕ και Πρόεδρος Επιμελητηρίου Ξάνθης
* **Έλενα Σώκου**, Συντονίστρια του Γραφείου του Πρωθυπουργού στη Θεσσαλονίκη
* **Βαρβάρα Μητλιάγκα**, Δήμαρχος Σερρών
* **Μαρία Μπούκη**, Στέλεχος Προγραμμάτων ΚΕΠΑ-ΑΝΕΜ ΑΜΚΕ/ΕΦΕΠΑΕ
* **Εβελίνα Τσιαπάρα**, Οικονομολόγος και Επιχειρηματίας Τουρισμού και Οικονομικών
* **Ελισάβετ Παναγιώτου**, Στέλεχος Ομίλου Επιχειρήσεων ΠΑΝΑΓΙΩΤΟΥ
* **Φωτεινή Αραμπατζή**, Διαχειρίστρια – Ιδιοκτήτρια του Κέντρου Διημέρευσης Ημερήσιας Φροντίδας ΑΜΕΑ «ΑΙΝΕΙΑΣ»

Οι ομιλίες ανέδειξαν το σημαντικό αποτύπωμα της γυναικείας ηγεσίας στην οικονομία και στην κοινωνία, αλλά και τις προκλήσεις που αντιμετωπίζουν οι γυναίκες επιχειρηματίες σε τομείς όπως η τοπική αυτοδιοίκηση, ο τουρισμός, η χρηματοδότηση μέσω ΕΣΠΑ και η κοινωνική επιχειρηματικότητα.

Ιδιαίτερη έμφαση δόθηκε στην ανάγκη ενίσχυσης της παρουσίας των γυναικών σε ηγετικές θέσεις και στη δημιουργία ευκαιριών που θα επιτρέψουν σε περισσότερες γυναίκες να αξιοποιήσουν τις ικανότητες και το όραμά τους προς όφελος της ανάπτυξης.

Η εκδήλωση ολοκληρώθηκε με γόνιμη συζήτηση και ανταλλαγή απόψεων, αναδεικνύοντας τη δέσμευση όλων των φορέων να στηρίξουν την εξωστρέφεια και την ενδυνάμωση των γυναικών επιχειρηματιών.

Η Πρόεδρος του ΕΕΔΕΓΕ, κα **Μαριάνθη Μαλλιαρουδάκη**, δήλωσε:
«*Η εποχή που οι γυναίκες απλά περίμεναν να τους δοθούν ευκαιρίες έχει παρέλθει. Δεν αρκεί πλέον να ευελπιστούμε ότι η κοινωνία θα ωριμάσει από μόνη της. Πρέπει να γίνουμε εμείς οι ίδιες οι φορείς της αλλαγής. Η διεκδίκηση δεν σημαίνει αντιπαράθεση, αλλά επιβεβαίωση της αξίας μας, της ικανότητάς μας, του δικαιώματός μας να συμμετέχουμε ισότιμα σε όλα τα επίπεδα της κοινωνικής, οικονομικής και πολιτικής ζωής*».

Ο Πρόεδρος του Επιμελητηρίου Σερρών, κ. **Αθανάσιος Μαλλιαράς**, τόνισε:
«*Το γεγονός ότι ολοένα και περισσότερες γυναίκες αναλαμβάνουν ηγετικές θέσεις, τόσο στο επιχειρείν όσο και σε άλλους τομείς, είναι ιδιαίτερα σημαντικό και ελπιδοφόρο. Ως Επιμελητήριο Σερρών στηρίζουμε τη γυναικεία επιχειρηματικότητα, καθώς θεωρούμε πολύ σημαντική την παρουσία και τη δράση των γυναικών στον επιχειρηματικό στίβο. Ελπίζουμε ο αριθμός των ενεργών γυναικών επιχειρηματιών αλλά και όσων έχουν ηγετικό ρόλο εν γένει να αυξάνεται διαρκώς, γιατί η κοινωνία έχει ανάγκη τη γυναικεία οπτική και ματιά*».

Το Μέλος του Δ.Σ. του Επιμελητηρίου Σερρών και Οικονομική Επόπτρια του ΕΕΔΕΓΕ, η κα **Ελένη Τσιαπάρα,** επεσήμανε: «*Η ηγεσία  δεν έχει φύλο· έχει αξίες, επιμονή και όραμα. Η συμμετοχή των γυναικών στον επιχειρηματικό στίβο είναι καθοριστική για την ανάπτυξη. Η ενδυνάμωση των γυναικών δεν είναι μόνο ζήτημα ισότητας αλλά και στρατηγική επένδυση για το μέλλον. Τα ευρωπαϊκά και εθνικά προγράμματα δεν είναι απλώς χρηματοδοτικά μέσα, αλλά εργαλεία που μπορούν να ανοίξουν δρόμους και να δώσουν ώθηση στα όνειρα και στις ιδέες των γυναικών για να δημιουργήσουν, να καινοτομήσουν και να ηγηθούν*».

Η πρωτοβουλία αυτή εντάσσεται στη διαρκή συνεργασία του ΕΕΔΕΓΕ και των Επιμελητηρίων της χώρας, με στόχο την ενίσχυση της γυναικείας επιχειρηματικότητας και της ισότιμης συμμετοχής των γυναικών στην ανάπτυξη.